Forsi ndumu biex nifhmu, imma s-suċċess tal-Partit Nazzjonalista kien, f'kull żmien, jiddependi f'kemm jirnexxilu jkun forza moderata, u waħda li taħdem u tħares miċ-ċentru tal-pożizzjoni politika. F'dan ix-xahar, li ssoltu wieħed ikollu l-mistrieħ fih, inħares ħafna drabi lejn kitbet bnedmin li twieldu u ħadmu minn din il-linja ta' ħidma. F'Awissu nsibni, fost l-oħrajn, niftakar f'Don Luigi Sturzo, li waqqaf il-Partit Popolari Taljan u f'Alcide de Gasperi, li kien huwa li għamel id-Democrazia Cristiana suċċess. It-tnejn mietu tul dan ix-xahar: tal-ewwel fit-8 tal-1959, u t-tieni fid-19 tal-1954. Ulied ċentru moderat. Ħidma tajba Nibda fuq din in-nota għax il-moviment demokratiku Kristjan li aħna parti minnu stabilixxa linja ġdida politika fid-dinja. Waħda li tħares li taħdem fid-demokrazija b'metodi li huma dejjem fuq din il-linja. Ma kellniex min jiġġustifika li jagħmel azzjonijiet ħżiena f'isem għan li għalih seta' jarah bħala tajjeb. Proprju għax konna attenti u preparati għal dak li kien għaddej fis-soċjetà li ħriġna b'diversi miżuri u proposti li minnhom għamilna l-ġdid. Il-pajjiż, taħt amministrazzjonijiet Nazzjonalisti, ma ħalliex warajh wirt żbaljat. Ħadem, u dik il-ħidma għandha magħna titgawda. Mingħajr estremiżmu M'aħniex però niddefendu dak li għamilna qabel. M'aħniex nifhmu li qed nippermettu lill-Partit Laburista li jieħu mertu ta' xogħol li wettaqna aħna. Għax ilkoll nafu li fil-politika, dak li jsir f'ġurnata, dejjem jekk ikun tajjeb, il-frott minnu ma joħroġx mill-ewwel, imma maż-żmien. Kull min jiżra' jaf li mhux neċessarjament ser jaħsad kemm irid. Għax jekk l-ekonomija hija soda preżentement, dan ġej għax ittieħdu diversi deċiżjonijiet strateġiċi tajba minna. L-istess l-aspett soċjali u demokratiku. Bnejna stat b'diversi miżuri li kienu bilanċjati; iħarsu lejn l-uċuħ kollha tas-soċjetà mingħajr ma jkunu estremisti. Bilanċjati fit-triq tan-nofs: dik taċ-ċentru soda u ċar. Deherna dak li m'aħniex L-estremiżmu politiku, għal min irid il-ġid lil pajjiżna, ħsara jispiċċa jagħmel. Dawk li jġibu ruħhom iħarsu lejn il-politiċi ta' din l-għaġna, ħafna drabi dittaturi, fuq il-lemin jew fuq ix-xellug, jispiċċaw bħalhom huma wkoll għax ikunu jridu jimitawhom. Fil-politika jew qiegħed hemm għalik innifsek, jew qiegħed għal dawk li jivvutawlek. Meta tagħżel tal-ewwel tmur lejn l-estremiżmu. Dan huwa magħruf minn ħafna li jsegwu dokumentarji varji, jaqraw u jiflu. Fl-aħħar elezzjoni ġenerali kien hemm diversi fil-poplu li llum il-ġurnata nsib li sfortunatament ħarsu lejna u ħadu l-messaġġ li konna fuq dik il-linja. Ulied ir-raġuni Fil-ħajja, il-metodu huwa importanti. Il-mod ta' kif tieħu r-raġun huwa determinanti. Jista' jkollok raġun, però tispiċċa tieħu t-tort b'dak li tgħid u dak li tagħmel. Jista' jkollok messaġġ politiku validu, imma l-metodu li bih twasslu jispiċċa jitlef mis-sustanza tiegħu. Tista' tkun bniedem tar-raġuni, però tibgħat il-messaġġ li miegħed ma tirraġunax. L-għajjat, l-aggressività, dak li jarawh bħala reċtar, jispiċċa jbegħdek min-nies. Il-poplu Malti, fil-maġġoranza tiegħu, jrid politika moderata, jrid politiċi li jirrappreżentaw dan u li jistgħu jifhmuhom u jaħdmu magħhom. Proprju għalhekk li fil-passat konna suċċess, u proprju għalhekk li għandna nħarsu mill-ġdid biex inkunu fil-futur. Passi żgħar u sempliċi Irridu issa f'din l-opportunità ġdida nifhmu li rridu nbiddlu. Jekk ser nerġgħu nkunu dak li konna f'dawn l-aħħar snin, bl-istess metodu u bl-istess "protagonisti", allura mhux ser navvanzaw. Hemm ħafna li jista' jsir mingħajr ma naraw esaġerazzjonijiet jew azzjonijiet żbaljati fi ħdan il-partit. Għandna diversi li huma moderati, leali, attenti u ulied il-poplu. Irridu nbiddlu bihom biex inġibu lilna nfusna f'dak li aħna. Nikkonċentraw lura fuq passi żgħar, sempliċi u diretti. Fuq quddiem il-mezzi tal-komunikazzjoni tagħna. Iktar bnedmin li jarawna, li jisimgħuna, li jaqrawna. Lura li jkollna kotba politiċi pubblikati li jagħtuna l-okkażjoni nifhmu iktar dan kollu u dak li ġej. Il-futur għalina Il-futur huwa quddiemna, għad-dispożizzjoni tagħna. M'aħniex barra mill-politika għax qegħdin fl-oppożizzjoni. Anzi, b'dak li sejjer isir minna f'dawn il-ġimgħat ser jinfluwenza 'l-partit fil-Gvern, li qiegħed jitlef mill-ideat, mill-proċess tiegħu u qed jinfetħu xenarji interni differenti. Dan iktar u iktar bl-appuntamenti elettorali li ġejjin u bil-pożizzjonijiet politiċi li ser jinqalgħu, il-Presidenza tar-Repubblika, fl-Unjoni Ewropea flok il-Perit Karmenu Vella, u Leo Brincat. Irridu nifhmu li l-voti m'humiex muniti li ma jiċċaqilqux mis-senduq. Bnedmin tar-riforma tal-ġustizzja soċjali Dawk li vvutawlna l-bieraħ ma jfissirx li ser jerġgħu; anqas li dawk li m'għamlux hekk, mhux ser jibdlu l-fehma f'dak li ġej. Irridu għalhekk nifhmu li sejrin lejn elettorat differenti li rridu nkunu kapaċi nikkonvinċuh. Kapaċi nkunu, għal darb'oħra, bnedmin tar-riforma, tal-ġustizzja soċjali li, għax għandhom il-metodi tagħhom imwielda fiċ-ċentru moderat, jirbħu lura moħħ u qalb il-poplu lejn il-bidliet il-ġodda li pajjiżna tant għandu bżonn.
Forza taċ-ċentru moderata